কোভিড: ১৯ দিন পর বাংলাদেশে দৈনিক মৃত্যু দুইশো’র নিচে নামলো, কমেছে শনাক্তের সংখ্যা
বাংলাদেশে টানা ১৯ দিন পর করোনাভাইরাসে আক্রান্ত হয়ে দৈনিক মৃত্যু দুইশো জনের নিচে নেমেছে। গত ২৪ ঘণ্টায় করোনাভাইরাস আক্রান্ত হয়ে বাংলাদেশে ১৯৭ জন মারা গেছে বলে জানা গেছে স্বাস্থ্য বিভাগের নিয়মিত বিজ্ঞপ্তিতে।
এর আগে ২৪শে জুলাই বাংলাদেশে একদিনে ১৯৫ জন মারা গিয়েছিল বলে জানিয়েছিল স্বাস্থ্য বিভাগ।
মৃত্যুর পাশাপাশি আক্রান্ত শনাক্তের সংখ্যাও তুলনামূলক কমেছে। গত ২৪ ঘণ্টায় ৮ হাজার ৪৬৫ জন কোভিড রোগী শনাক্ত হয়েছেন, গত কিছুদিন যাবত দৈনিক আক্রান্ত শনাক্তের সংখ্যা ছিল ১০ হাজারের ওপরে।
এছাড়া ২৪ ঘণ্টায় সুস্থ হয়েছেন ১১ হাজার ৪৫৭ জন। এনিয়ে বাংলাদেশে করোনাভাইরাস আক্রান্ত হওয়ার পর সুস্থ হলেন ১২ লাখ ৭৩ হাজার ৫২২ জন।
গত ২৪ ঘণ্টায় ৪০ হাজার ৬৪১টি নমুনা পরীক্ষা করে এই তথ্য জানা গেছে বলে জানিয়েছে স্বাস্থ্য বিভাগ।
নমুনা পরীক্ষার অনুপাতে শনাক্তের হার ছিল ২০.৮৩ ভাগ।
এনিয়ে বাংলাদেশে মোট করোনাভাইরাস আক্রান্ত শনাক্ত হলেন ১৪ লাখ ৫ হাজার ৩৩৩ জন। কোভিড আক্রান্ত হয়ে এখন পর্যন্ত মারা গেছেন ২৩ হাজার ৮১০ জন।
বাংলাদেশে গত ৭ই জুলাই প্রথমবারের মতো স্বাস্থ্য বিভাগ এক দিনে দুশো মানুষের মৃত্যুর খবর দিয়েছিলো।
গত বছরের মার্চের আট তারিখে প্রথম করোনাভাইরাস শনাক্ত হওয়ার তথ্য দিয়েছিলো স্বাস্থ্য বিভাগ।
এরপরের দুই মাস দৈনিক শনাক্তের সংখ্যা তিন অংকের মধ্যে থাকলেও সেটা বাড়তে বাড়তে জুলাই মাসে সর্বোচ্চ পর্যায়ে পৌঁছায়।
এরপর বেশ কিছুদিন দৈনিক শনাক্তের সংখ্যা কমতে কমতে এক পর্যায়ে তিনশোর ঘরে নেমে এসেছিল। তবে এবছর মার্চের শুরু থেকেই শনাক্তের সংখ্যায়  ঊর্ধ্বগতি শুরু হয়।
চিকিৎসক এবং জনস্বাস্থ্য বিশেষজ্ঞরা বলেছেন, হাসপাতালগুলোর ওপর যে হারে চাপ বাড়ছে, তাতে করোনাভাইরাসের চিকিৎসা সেবা ভেঙে পড়ার উপক্রম হয়েছে।
বিবিসি বাংলায় আরো পড়ুন

বাংলাদেশে টানা ১৯ দিন পর করোনাভাইরাসে আক্রান্ত হয়ে দৈনিক মৃত্যু দুইশো জনের নিচে নেমেছে। গত ২৪ ঘণ্টায় করোনাভাইরাস আক্রান্ত হয়ে বাংলাদেশে ১৯৭ জন মারা গেছে বলে জানা গেছে স্বাস্থ্য বিভাগের নিয়মিত বিজ্ঞপ্তিতে।